Uddannelsesleder: 'Vi gør alt, vi kan'

Hos The Animation Workshop i Viborg – der tidligere er blevet kåret til have Danmarks bedste studiemiljø - tager man kritikken til efterretning.

Det fortæller skolens uddannelses- og centerleder, Morten Thorning.

- Jeg er meget ked af, at Pernille har haft den oplevelse, hun har. Det, vi kan bruge hendes oplevelse til, er at blive endnu bedre. Men vi gør allerede alt, hvad vi kan.

Han fortæller, at der 'hele tiden' bliver diskuteret workflows på skolen, og at de studerende har en stor indflydelse på, hvordan de tilrettelægges.

Vi har haft 800 studerende igennem skolen indtil videre, og det er meget, meget få, der fortæller om en oplevelse som Pernilles, men én er selvfølgelig én for mange. Morten Thorning, uddannelses- og centerleder, The Animation Workshop

- Vi har haft 800 studerende igennem skolen indtil videre, og det er meget, meget få, der fortæller om en oplevelse som Pernilles, men én er selvfølgelig én for mange.

Morten Thorning medgiver dog, at 'der er en problematik, der handler om kombinationen af de studerendes ambitioner og kompetencer overfor den mængde tid, der er til rådighed'.

- Dér skal vi som institution både sikre, at de har tid til at lave det, de skal, men på den anden side at gøre dem bevidste om, at den branche, de kommer ud i, er meget konkurrencepræget.

- Og jeg er enig i, at der er en udfordring i visse dele computerspilsbranchen i forhold til, at branchen forventer, at folk arbejder meget til en mindre god løn.

Læs også : Ekstreme arbejdstider og konstant frygt: Sådan bliver verdens mest populære computerspil til

'Det er livsvigtigt at stille krav til ens arbejdsliv'

Jonathan Bruhn Bak er uddannet sociolog fra Aalborg Universitet og skrev i 2018 speciale om det, han kalder 'animatorers prekære arbejdsvilkår'. Specialet - som han skrev med makkeren Fillip Wiben Pedersen - viste også, at mange af de ansatte i spilbranchen 'ikke er særligt godt betalt, når man tager mængden af ubetalt overarbejde i betragtning'.

Crunch Crunch betegner en periode med ekstraordinært arbejdspres - for eksempel op til en deadline.

Crunch er især udbredt indenfor software-industrien - for eksempel hos store spilstudier som Epic Games og Rockstar, der blandt andet står bag 'Fortnite' og 'Red Dead Redemption'.

I nogle tilfælde arbejder folk helt op til 100 timer om ugen i perioder med meget crunch time, skriver blandt andet Polygon og Kotaku.

- På grund af de hårde arbejdsvilkår brænder nogle ud eller får helbredsskader såsom stress, angst eller karpaltunnelsyndrom (sovende fingre), siger Jonathan Bruhn Bak og fortsætter:

- Dette fører også til, at branchens demografi generelt er meget ung; enten fordi folk forlader branchen, fordi de ikke kan klare det høje arbejdspres eller simpelthen opsøger andre brancher.

Og mens løsningen for Esben Juhl Jespersen altså blev at skifte spilbranchen ud med medicinalbranchen, så har Pernille Hansen derimod valgt at blive i branchen.

Hun var dog nødt til at forlade Danmark i processen.

- Jeg er én, der stiller spørgsmål, og det har ind i mellem givet mig problemer, men jeg er landet på fødderne og har det rigtig godt nu, siger Pernille Hansen.

Hun håber, at spilstudierne kan motiveres til at ændre kultur, hvis flere stiller sig frem og fortæller deres historier – ligesom hun selv har gjort nu.

- Det er livsvigtigt at stille krav til ens arbejdsliv. Det kan have store konsekvenser, hvis ikke man gør det.